Title: คำสั่งกระทรวงสาธารณสุข ที่ 122/2548 เรื่อง เพิกถอนทะเบียนตำรับยาสูตรผสมฟีนิลบิวตาโซน (Phenylbutazone) และเกลือของฟีนิลบิวตาโซน (Phenylbutazone) ที่มียาอื่นผสม

คำสั่งกระทรวงสาธารณสุข
ที่ ๑๒๒/๒๕๔๘
เรื่อง เพิกถอนทะเบียนตำรับยาสูตรผสมฟีนิลบิวตาโซน
(Phenylbutazone) และเกลือของ
ฟีนิลบิวตาโซน (Phenylbutazone) ที่มียาอื่นผสม[๑]

เนื่องด้วยปรากฏข้อมูลทางวิชาการว่า
ยาสูตรผสมที่มีตัวยา Phenylbutazone และเกลือของ Phenylbutazone เป็นสูตรยาผสมที่ไม่เหมาะสม
ไม่มีประสิทธิผลที่เหนือกว่ายาเดี่ยว และอาจทำให้เกิดอาการไม่พึงประสงค์เพิ่มขึ้นจนอาจเป็นอันตรายแก่ผู้ใช้ได้
คณะกรรมการยาในการประชุม ครั้งที่ ๑/๒๕๔๘ เมื่อวันที่ ๒๖ มกราคม ๒๕๔๘ จึงมีมติให้เพิกถอนทะเบียนตำรับยาสูตรผสมฟีนิลบิวตาโซน
(Phenylbutazone) และเกลือของฟีนิลบิวตาโซน (Phenylbutazone) ที่มียาอื่นผสม เนื่องจากอาจไม่มีความปลอดภัยต่อผู้ใช้ได้

ฉะนั้น
อาศัยอำนาจตามความในมาตรา ๘๖ แห่งพระราชบัญญัติยา พ.ศ. ๒๕๑๐ ซึ่งแก้ไขเพิ่มเติมในพระราชบัญญัติยา
(ฉบับที่ ๕) พ.ศ. ๒๕๓๐ รัฐมนตรีว่าการกระทรวงสาธารณสุขโดยคำแนะนำของคณะกรรมการยา จึงสั่งเพิกถอนใบสำคัญการขึ้นทะเบียนตำรับยาสูตรผสมฟีนิลบิวตาโซน
(Phenylbutazone) และเกลือของฟีนิลบิวตาโซน (Phenylbutazone) ที่มียาอื่นผสม
ของผู้รับอนุญาตผลิตหรือนำหรือสั่งยาแผนปัจจุบัน จำนวน ๒๔ ราย รวม ๓๗ ตำรับ รายละเอียดปรากฏตามบัญชีแนบท้ายคำสั่ง

อนึ่ง
ผู้รับอนุญาตผู้ใดประสงค์จะฟ้องโต้แย้งคำสั่งนี้ ให้ทำคำฟ้องเป็นหนังสือยื่นต่อศาลปกครองหรือส่งทางไปรษณีย์ลงทะเบียนไปยังศาลปกครองกลาง
ภายใน ๙๐ วัน นับแต่วันที่รับแจ้งคำสั่ง

ทั้งนี้
ตั้งแต่บัดนี้เป็นต้นไป

สั่ง ณ วันที่
๗ ธันวาคม พ.ศ. ๒๕๔๘
อนุทิน  ชาญวีรกูล
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงสาธารณสุข

[เอกสารแนบท้าย]

๑.
บัญชีแนบท้ายคำสั่งกระทรวงสาธารณสุขเรื่อง เพิกถอนทะเบียนตำรับยาสูตรผสมที่มีฟีนิวบิวตาโซน
(Phenylbutazone) และเกลือของฟีนิวบิวตาโซน Phenylbutazone ที่มียาอื่นผสม

(ดูข้อมูลจากภาพกฎหมาย)

พชร/จัดทำ
๒๔
มกราคม ๒๕๔๙

ศิรวัชร์/ปรับปรุง
๒๔
ธันวาคม ๒๕๖๑

[๑] ราชกิจจานุเบกษา
เล่ม ๑๒๓/ตอนพิเศษ ๖ ง/หน้า ๕๓/๑๘ มกราคม ๒๕๔๙